**อย. ย้ำ! วัณโรค กินยาครบ รักษาได้ ลดแพร่กระจายสู่ผู้อื่น**

24 มีนาคม วันวัณโรคโลก อย. แนะวัณโรครักษาหายได้ หากปฏิบัติตามแพทย์สั่งและกินยาครบแผนการรักษา ห้ามหยุดยาเอง เพราะจะทำให้เกิดเชื้อดื้อยา พร้อมติดตามความปลอดภัยจากการใช้ยาต้านวัณโรค เพื่อจัดการความเสี่ยงอย่างทันท่วงที

**นายแพทย์วิทิต สฤษฎีชัยกุล รองเลขาธิการคณะกรรมการอาหารและยา** เปิดเผยว่า สหพันธ์องค์กรต่อต้านวัณโรคและโรคปอดนานาชาติ (IUATLD) ได้กำหนดให้วันที่ 24 มีนาคมของทุกปี เป็นวัน “วัณโรคโลกสากล” หรือ World Tuberculosis Day โดยธีมในปี 2567 คือ “Yes! We can end TB” ย้ำเตือนให้ประชากรทุกชาติทั่วโลกตระหนักว่าวัณโรคยังคงระบาดทั่วโลก ควรร่วมมือกันควบคุมการแพร่ระบาด รวมถึงรณรงค์ให้ประชาชนเล็งเห็นและตระหนักถึงภัยร้ายจากวัณโรค เพื่อกำจัดวัณโรคให้สิ้นไป มุ่งสู่เป้าหมายตามยุทธศาสตร์ยุติวัณโรค (End TB Strategy) ในปี พ.ศ. 2578

สำนักงานคณะกรรมการอาหารและยา เล็งเห็นถึงความสำคัญในการควบคุมการแพร่ระบาดของโรควัณโรคที่ปัจจุบันพบการดื้อต่อยาหลักที่ใช้ในการรักษา จึงมีการกำหนดให้ยาที่ใช้ในการรักษาวัณโรคไว้ในบัญชียาหลักแห่งชาติ เพื่อเพิ่มโอกาสการเข้าถึงยา ทันต่อการรักษา และกำหนดเงื่อนไขในการสั่งจ่ายให้เกิดความสมเหตุสมผล อย่างไรก็ตามยาต้านวัณโรคในบางรายการอาจพบอาการไม่พึงประสงค์ชนิดร้ายแรงหรือต้องติดตามผลทางห้องปฏิบัติการอย่างต่อเนื่อง จึงขอแนะนำให้ผู้ป่วยปฏิบัติตามคำแนะนำของแพทย์อย่างเคร่งครัด รับประทานยาต้านวัณโรคต่อเนื่องจนครบแผนการรักษา ห้ามหยุดรับประทานยาเอง เนื่องจากจะทำให้เชื้อวัณโรคดื้อยา ส่งผลต่อการรักษาโรคได้ ทั้งนี้ สำนักงานคณะกรรมการอาหารและยาร่วมกับกรมควบคุมโรค มีการติดตามประสิทธิภาพและความปลอดภัยในผู้ป่วยที่ใช้ยาต้านวัณโรคทุกราย เพื่อให้สามารถควบคุมการแพร่ระบาดของโรควัณโรคได้อย่างมีประสิทธิภาพ และจัดการความเสี่ยงที่อาจพบจากการใช้ยาได้อย่างทันท่วงที

**รองเลขาธิการฯ อย.** กล่าวในตอนท้ายว่า อย. ขอแนะนำวิธีในการดูแลตนเองสำหรับผู้ป่วย เพื่อป้องกันการแพร่กระจายเชื้อไปสู่ผู้อื่นด้วยการรับประทานยาอย่างสม่ำเสมอ สวมใส่หน้ากากอนามัยทุกครั้งเมื่ออยู่ร่วมกับผู้อื่น หลีกเลี่ยงสถานที่แออัด เลือกรับประทานอาหารหลากหลายให้ครบ 5 หมู่ พักผ่อนให้เพียงพอ งดการสูบบุหรี่และเครื่องดื่มแอลกอฮอล์ทุกชนิด

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 24 มีนาคม 2567 ข่าวแจก 102 / ปีงบประมาณ พ.ศ. 2567**